OORSIG: Marcel se vonnis is hartseer, sê stiefma | Netwerk24
Deur Jana Marx 19 Augustus 2019 09:35
Cecilia Steyn (38) is Maandag tot 13 keer lewenslank plus 139 jaar gevangenisstraf in die hooggeregshof in Johannesburg gevonnis.
Cecilia is saam met Zak Valentine (34) en Marcel Steyn (21) gevonnis. Die hof het bevind Cecilia het ‘n groep rampokkers bestuur wat godsdiens misbruik het om te moor en geld uit mense te swendel. Hulle is in Junie vanjaar skuldig bevind aan onderskeidelik 32, 22 en 21 klagte, wat 11 wrede moorde oor vier jaar insluit.
Hoewel Valentine vroeër losgekom het op vier van die moorde, is hy ook Maandag tot 8 keer lewenslank plus nog ‘n spul jare gevangenisstraf vir sewe moorde en rampokkery gevonnis.
Marcel, die jongste lid van die bende, sit 7 keer lewenslank plus oor die honderd jaar, wat straf vir agt moorde insluit.
19 Aug. 13:12:28
19 Aug. 13:10:06
Hannelie Scheepers, Marcel Steyn se stiefma, sê hulle is teleurgesteld omdat die hof nie al die versagtende omstandighede in ag geneem het nie.
"Ek is seker dat Marinda (Marcel se ma) 'n groot rol gespeel het met haar manipulasie en intimidasie ten opsigte van Marcel."
Scheepers sê sy sou graag wou hê dat die hof meer gefokus het op die feit dat Marcel getuig het in die hof en "baie van die legkaarstukke bymekaar gesit het."
"Ek is doodseker daarvan dat Marcel teen haar vonnis moet appelleer, indien sy nie reeds het nie. Ons moet kyk wat dalk gebeur in 'n ander hof."
Scheepers sê dit is vir haar hartseer dat die regter nie al Marcel se omstandighede in ag geneem het nie, soos hoe sy grootgeword het.
"Haar ma het haar afgesonder van almal. Watter keuse het sy gehad? Moes sy haar tasse pak en in 'n karretjie klim? Waantoe sou sy gegaan het?"
19 Aug. 12:59:54
Marcel Steyn (21) word in die Johannesburgse hooggeregshof na die selle gelei nadat sy gevonnis is. Marcel, die jongste lid van die bende, sit 7 keer lewenslank plus oor die honderd jaar, wat straf vir agt moorde insluit. Foto: Deaan Vivier
19 Aug. 12:46:32
Zak Valentine (34), glimlag terwyl hy na die selle geneem word nadat hy Maandag gevonnis is in die hooggeregshof in Johannesburg. Foto: Deaan Vivier
19 Aug. 12:43:21
Zak Valentine, Cecilia Steyn en Marcel Steyn staan in die hooggeregshof in Johannesburg tydens hul vonnisoplegging. Foto: Deaan Vivier
19 Aug. 12:40:49
Die ondersoekbeampte, kapt. Ben Booysen, was ook Maandag in die hooggeregshof in Johannesburg toe Cecilia Steyn, Zak Valentine en Marcel Steyn gevonnis is. Foto: Deaan Vivier
19 Aug. 12:34:49
Familielede van die oorledenes klap hande in die hof vir die ondersoekbeampte nadat die drie Krugersdorp-moordenaars lewenslank tronk toe gestuur is. Foto: Deaan Vivier
19 Aug. 12:33:54
Familielede van die oorledenes omhels mekaar in die hof nadat Cecilia Steyn, Zak Valentine en Marcel Steyn Maandag gevonnis is. Foto: Deaan Vivier
19 Aug. 12:32:45
Kezia McAlpine, vrou van die vermoorde Kevin, word deur Cecilia Schofield omhels nadat Marcel Steyn (21), Cecilia Steyn (38) en Zak Valentine (34) Maandag gevonnis is in die hooggeregshof in Johannesburg. Foto: Deaan Vivier
19 Aug. 12:12:44
Emosies in die hof loop oor. Die mense in die galery het die ondersoekbeampte luidkeels bedank en vir hom hande geklap.
Hulle druk mekaar en huil.
Talle mense het die beskuldiges uitgejou.
Meer oor: Marcel Steyn | Zak Valentine | Cecilia Steyn | Johannesburg | Krugersdorp-Moorde | Krugersdorp-Afspraakmoorde